Татар теле грамматикасын , әдәбиятын дифференциаль укыту.

 Баязитова Гөлфинә Фәһим кызы ( gulfina1111@mail.ru ),ТР Казан шәһәре Авиатөзелеш районы 117 нче гомуми урта белем бирү мәктәбенең 1 категорияле татар теле һәм әдәбияты укытучысы.

 Соңгы вакытта мәгариф өлкәсендә белем бирүнең өстенлекләре бик нык үзгәрде. Элегрәк белемнәр югары бәяләнсә, хәзер беренче урынга гомуми белем күнекмәләре чыкты: ягъни белемне үзләштерә һәм нәтиҗәле куллана белү күнекмәләре булдыру алгы планга куелды. Хәзерге вакытта белемнәр бик тиз искерәләр һәм яңалык булудан туктыйлар, шунлыктан бу белемнәрне яңарту һәм тулыландыру юлларына ия булу сорала. Укучының киләчәге үзләштергән белемнәрен ничек куллана белүенә бәйле. Бу белемне үзләштерү һәм куллана белү дәрәҗәсе генә түгел, ә коммуникатив күнекмәләр, иҗади сәләтнең үсеше дә. Уку, белем сыйфатын арттыру өчен эзлекле һәм киеренке эш, ихтыяр көче таләп ителә. Укучыларның үсешләре,үзләштерү мөмкинлекләре төрле дәрәҗәдә булуы да мәгълум. Шартлыча укучыларны дүрт төркемгә бүлү карала: 1)үзләштерү мөмкинлекләре бик югары булган(сәләтле) укучылар;

 2.үзләштерү мөмкинлекләре югары;

 3) үзләштерү мөмкинлекләре уртача;

 4) үзләштерү мөмкинлекләре түбән булган укучылар. Мондый сыйныфтагы балаларга ныклы белем бирүне, заман таләпләренә җавап бирерлек шәхес үстерү өчен , укытуны дифференциальләштереп уңай хәл итеп була. Шуңа күрә дә һәр балага да тиешле белем бирү өчен без аларның психологик үзенчәлекләрен : хәтер, күзаллау хәтере, игътибар, логик образлы , иҗади фикерләү дәрәҗәләрен ачыклаган очракта гына бөтен сыйныфның файдалы уку процессын оештырырга була. Дөресен әйткәндә, һәр укытучы үз укучыларының фикерләү дәрәҗәсен, үзләштерү дәрәҗәсен беләдер , дип уйлыйм. Шулай да фәнни караш(теория) булу бик мөһим. Татар төркемнәрендә укучы балаларга белем бирү, укыту процессы бик үзенчәлекле. Укучыларны дифференцияле укыту өчен аларны дүрт төркемгә генә бүлеп карау җитми. Ни өчен? Чөнки бу инде укучыларның үзләштерү дәрәҗәсенә генә түгел, ә аларның туган телен белү дәрәҗәсе белән дә бәйле. Сер түгел, бу группаларда татар телен бөтенләй белмәгән балалар да утыра. Чиста саф татар телендә сөйләшүче балалар да бар. Мин укучыларны шартлыча менә бу төркемнәргә бүләр идем: 1) бик сәләтле һәм шул ук очракта татар телен дә яхшы белүче укучылар(идеаль группа);

 2) үзләштерү мөмкинлекләре уртача, әмма ана телен бик яхшы белүче балалар; 3) киресенчә, бик тә сәләтле, тик ана телен бөтенләй белмәгән укучылар (аларның фамилияләре генә татарча)

 4)ике яклап та уртача укучылар; мөмкинлекләре дә, телне белү 5)үзләштерү мөмкинлекләре дә, телне белү дәрәҗәләре дә түбән. Шундый шартларда төп уку программасын үтәп чыгу бик авыр, җитмәсә сәгатьләр саны да аз, ә программа бик катлаулы. Мәсәлән, 8-11нче сыйныфларда татар теле синтаксисы өйрәнелә (гади һәм кушма җөмләләр), барлык анализ төрләре, катлаулы конструкцияләр үтелә. Ә әдәбияттән –зур күләмле әсәрләр, аларга анализ, әдәбият теориясе. Әлбәттә, татар телен белмәүче балалар белән бу темаларны үзләштерү мөмкин түгел. Шуңа күрә безнең һәр дәрес дифференциаль укыту алымын куллануны таләп итә. Укучылар дәрестә бер үк проблема (тема) өстендә төрле алымнар белән эшлиләр. Мәсәлән, яңа материальны аңлату фронталь була, укучыларның барысына да бер үк вакытта аңлатыла. Тик укучыларның телне белү дәрәҗәләре төрле булганлыктан, мин дәресләрдә телләрне чагыштырып өйрәнү методын уңышлы кулланам. 8-9 нчы сыйныфларда рус грамматикасында да синтаксис өйрәнелә, күп нәрсә охшаш , телләрнең төрле группадан булуына карамастан , күп терминнар, кагыйдәләр тәңгәл килә. Мәсәлән, иярчен ия җөмләләр-придаточные предложения, баш җөмлә-главное предложение, тезүче теркәгечләр- сочинительные союзы һ. б. Терминнарның тәрҗемәсе тактада бирелә, укучылар сүзлекләргә язалар. Теманы аңлатканда ике телдәге охшаш һәм аермалы яклар күрсәтелә. Теманы авыр аңлаган укучыларга дифференциаль биремнәр тәкъдим ителә. Үзләштерү сәләтләре түбән булган укучылардан кала башка төркем укучылар дәреслектәге күнегүләрне , биремнәрне башкаралар. Әгәр дә сәләтле укучылар эшне тиз тәмамлыйлар икән, аларга катлаулырак күнегүләр я карточкалар бирелә. Биремнәрне әзерләгәндә яңа технологияләрне , милли-төбәк компонентларын кулланып эш итәргә тырышам. Биремнәр дәүләт стандарты таләпләренә дә туры килергә тиеш. Алар һәр төркем укучыларының иҗади эшләүләрен, аларның сәләтләрен, логик фикерләүләрен үстерүгә, белем-күнекмәләрен формалаштыруга, грамоталы язарга, эстетик, зәвыклы шәхесләр тәрбияләүгә юнәлдерелгән тиешь. Шуны әйтергә кирәк, индивидуаль карточкалар белән генә укучыларның бар белем-күнекмәләрен тикшереп бетерергә мөмкин түгел , әмма алар укыту процессының һәр этабында укучыга дифференциаль якын килергә мөмкинлек тудыра.

Ә инде сәләтле, тик ана телен белмәүче укучылар иң элек, әлбәттә, текстны сүзлекләр ярдәмендә тәрҗемә итәләр. Аларга беренче , икенче группа укучылары ярдәмгә килә. Бигрәк тә икенче группа укучылары( уртача укучы, ана телен яхшы белүче). Алар татар теле һәм әдәбияты дәресләрендә үзләрен иркен хис итәләр, чөнки үзләреннән көчлерәк укучыларга да булыша алалар, үзләрен алардан өстенрәк күрү күңелле аларга . Ә инде бишенче группа (түбән мөмкинлекле ,телне белмәүче) укучыларның күбесенә шул ук күнегүне тәрҗемә итәргә бирергә мөмкин, тик бирем җиңеләйтелә, мәсәлән, ия белән хәбәрне табырга, сүзләрне килешләрдә төрләндерергә, бирелгән сүзләр белән җөмләләр төзергә һ.б. Иң начар укучы да мондый биремнәрне эшли алырга тиеш. Тик шунысы бар: мондый җиңеләйтелгән биремнәргә төпле “3” ле куела. Өй эшләрен биргәндә дә укучыларга дифференциаль якын килергә тырышам. Сөйләм телен, бәйләнешле сөйләмне үстерү дәресләрен дә дифференциаль үткәрергә мөмкин. Мәсәлән, инша язганда сәләтләре түбән укучыларга бирелгән темага җөмләләр төзергә рөхсәт итәргә мөмкин. Әгәр инша рәсем буенча икән, терәк сүзләр бирелә , я шул ук темага гадирәк рәсемнәр тәкъдим ителә . Ә инде көчле укучыларга үзләренең иҗади сәләтләрен , мөмкинлекләрен ачу өчен шартлар тудырыла. Бу очракта факультатив дәресләрнең дә роле искиткеч зур. Укучыларны төрле конкурсларга, конференцияләргә әзерләү өчен дә иң яхшы юл. Укучыларның белемнәрен тикшерү дәресләрен дә дифференциаль үткәрергә мөмкин.Укыту процессын индивидуальләштерү максатыннан укучыларга төрле дәрәҗәдәге биремнәр тәкъдим ителә, мин шулай ук укучыларның эшләү тизлекләрен күз алдында тотып эшләнгән биремнәрне дә кулланам. Яшь үзенчәлекләренә туры китереп сайлаган тикшерү формалары да укучыларны актив уку процессына алып керә. Бер сүз белән әйткәндә, башлангыч сыйныфларда бу уен , ә югары сыйныфларда –төрле эзләнү эшләре. Диктант язганда , әлбәттә, барлык укучылар да бергә яза, чөнки дөрес язу (орфографик), тыныш билгеләрен дөрес куя белү (пунктуацион) кагыйдәләрен барлык укучылар да белергә тиеш. Һәр дәрестә укытучы бу күнекмәләрне булдыру, ныгыту өстендә эшли. Ә инде тикшерү эше зачет формасында үткәрелә икән, ул очракта биремнәр дә дифференциаль була. Әдәбият дәресләрендэ биографик белешмәләр, шигырьләр өйрәнгәндә, әлбәттә, текстлар тәрҗемә ителә, уку техникасы, сүзләрнең әйтелеше өстендә эш алып барыла. Матур әдәбият әсәре икән, я укытучы, я әзерләнгән берәр укучы эчтәлеге белән кыскача рус телендә таныштыра. Әсәргә анализ ясаганда биремнәр дифференциаль бирелә: татар телендә сөйләшә алучы укучылар сорауларга җавап бирәләр, әңгәмәдә катнашалар,үз фикерләрен әйтәләр. Ә йомшаграк укучылар өзекләр укып,тәрҗемә өстендә эшлиләр, җиңелрәк текстларның эчтәлеген кыскача сөйләргә тырышалар, диалоглар т өзиләр.

 Укучыларның сәләтен, үзләштерү мөмкинлекләрен исәпкә алып укытканда гына уңышка ирешергә мөмкин. Шулай ук укытучы белән укучы арасында хезмәт культурасы булдыру мөһим. Уку, белем алу зур түземлелек һәм киеренке эш , ихтыяр көче таләп тә. Белемнәрне ныклап истә калдырырлык иҗади шәхес үстерү һәм формалаштыру, теләк ,омтылыш уяту, кирәкле шартлар тудыру һәр бурычы.

Дәресләрдә дифференциаль биремнәрне куллану уңай нәтиҗәләр бирә. Бигрәк тә башлангыч сыйныфларда татар теле , уку дәресләрендә дифференциаль укыту технологиясеннән файдалану бик отышлы .Балаларда белемгә мәхәббәт уятуда , аларның кыенсынучанлыгын кисәтүдә , балаларны ялыктырмауда , белем һәм күнекмәләрне системалаштыруда дифференциальләштерүнең роле зур. Мондый эш укучыларның акыл дәрәҗәсен үстереп кенә калмый, ә аларны психологик яктан да камилләштерә һәм тәрбияли. Фикеремне Р. Фәхретдин сүзләре белән тәмамлыйсым килә: “Балаларыгызны үзегезнең заманыгыздан башка заман өчен укытыгыз, чөнки алар сезнең заманыгыздан башка бер заманда яшәү өчен дөньяга килгәннәр” . Чыннан да, балалар-безнең киләчәгебез. Аларны бүгенге базар мөнәсәбәтләре шартларында көндәшлеккә сәләтле ,олы максатларга ирешү юлында төрле технологияләрдән оста файдалана белүче иҗади шәхес итеп тәрбияләү-безнең төп бурычыбыз.